नई सुविधाओं के साथ नए साल में नई इबारत लिखेंगे संस्थान
चंद्रगुप्त इंस्टीट्यूट ऑफ मैनेजमेंट पटना (सीआईएमपी) में नए साल से इंक्यूबेशन सेंटर तैयार मिलेगा। एकेडमिक ब्लॉक में सेकेंड फ्लोर पर इंक्यूबेशन सेंटर के लिए लैब बनाई जा रही है। इस सेंटर में केवल मेडिकल और इलेक्ट्रॉनिक उपकरण ही बनेंगे, बल्कि खेती से जुड़े नए-नए अविष्कार भी होंगे। वहीं, फेलोशिप इन बिजनेस मैनेजमेंट सेंटर के तहत पीएचडी प्रोग्राम शुरू होगा। निदेशक डॉ. वी. मुकुंददास के मुताबिक पहले वर्ष 10 सीटों पर ही दाखिला होगा। देश में पहली बार स्किल डेवलपमेंट की पढ़ाई भी इस सत्र से शुरू हो चुकी है।
निफ्ट में नए सत्र से फैशन टेक्नोलॉजी और कम्युनिकेशन से जुड़े कई नए पाठ्यक्रम शुरू होंगे। निफ्ट के डीजी सुधीर त्रिपाठी के मुताबिक प्लेसमेंट को बेहतर करने के लिए देश की नामी फैशन कंपनियों से भी टाइअप होना है। गरीब विद्यार्थियों के लिए कॉलेज परिसर में स्थायी एग्जीबिशन सेंटर खोले जाएंगे। यहां से छात्र अपने डिजाइन किए कपड़ों को भी बेच सकेंगे। खादी को मॉडर्न बनाने के लिए संस्थान अलग से खादी विभाग के साथ मिलकर काम करने जा रहा है। इसके अलावा भागलपुर सिल्क को अंतरराष्ट्रीय पहचान दिलाने के लिए संस्थान के छात्र प्रोजेक्ट के रूप में काम शुरू कर रहे हैं।
एकेयू में बनेगा इंक्यूबेशन सेंटर
मीठापुरमें करीब 100 करोड़ की लागत से तैयार हो रहे आर्यभट्ट ज्ञान विश्वविद्यालय के स्थायी कैंपस में करीब एक दर्जन तकनीकी स्कूलों की सौगात नए साल में स्टूडेंट्स को मिलने वाली है। स्कूल ऑफ एस्ट्रो फिजिक्स और स्कूल ऑफ एन्वायरमेंटल साइंसेज के साथ ही इन तकनीकी स्कूलों को विकसित करने की तैयारी है। इसके अलावा इंक्यूबेशन सेंटर भी बनेगा। इसके जरिए प्रदेश के इंजीनियरिंग कॉलेजों में पढ़ रहे छात्र रिसर्च के क्षेत्र में बेहतर काम कर सकेंगे। नए सत्र से यहां रिवर स्टडीज की भी पढ़ाई होगी। 15 करोड़ की लागत से नैनो साइंस सेंटर और वर्चुअल लाइब्रेरी की भी सुविधा होगी।
आईआईटी पटना में बने इंक्यूबेशन सेंटर के तहत मेडिकल डाइग्नोस्टिक सिस्टम, कम लागत वाले अल्ट्रासाउंड, इलेक्ट्रॉनिक डिवाइस रिलाइबिलिटी एंड मेडिकल-इंडस्ट्रियल एक्स रे ट्यूब, टेलीमेडिसिन से संबंधित इलेक्ट्रॉनिक उत्पाद विकसित किए जाएंगे। इस सेंटर को विकसित करने के लिए 47.10 करोड़ रुपए खर्च किए जा रहे हैं। पहले साल में पांच स्टार्टअप कंपनियों को मौका दिया जाएगा। पांच साल में कम से कम 45 से 50 नई कंपनियां शुरू करने की तैयारी है। मकसद है युवा उद्यमी पैदा करना, अधिक लोगों को रोजगार देना। आईआईटी के बाद छात्र उद्यम की तरफ बढ़ें और कुछ नया अविष्कार करें। इसके अलावा मॉडर्न जिम और मेडिटेशन सेंटर भी यहां नए सत्र में खोला जाना है।
एनआईटी में रिवर इंजीनियरिंग
एनआईटीमें नए शोध के लिए इनोवेशन सेंटर बनाया जा रहा है। इसका निर्माण कार्य शुरू है। नए साल पर यह सौगात विद्यार्थियों को मिलेगी। इस सेंटर के तहत उनके नए-नए आइडिया पर काम होगा। आइडिया पसंद आने पर उन्हें आर्थिक रूप से भी मदद की जाएगी। उधर, सेंटर फॉर वाटर रिसोर्सेस स्टडी एंड गंगा मैनेमेंट के तहत रिवर इंजीनियरिंग की पढ़ाई होगी। नए सत्र में 10 सीटों पर विद्यार्थियों को दाखिला मिलेगा। इसके अलावा संस्थान में चार नए मिनी ऑडिटोरियम (250 प्रत्येक की क्षमता) का निर्माण अंतिम चरण में है।
hin_Deva hin_Deva hin_Deva bho_Deva hin_Deva hin_Deva bho_Deva hin_Deva